വിദ്യാഭ്യാസ മേഖലയില് ലിംഗസമത്വം കൈവരിക്കാന് കേരളത്തിനായി: സ്പീക്കര് ആലപ്പുഴ: വിദ്യാഭ്യാസ മേഖലയില് ലിംഗസമത്വം കൈവരിക്കാന് കേരളത്തിനായെന്ന് നിയമസഭാ സ്പീക്കര് എം. ബി. രാജേഷ് പറഞ്ഞു. ആലപ്പുഴ മണ്ഡലത്തില് നടപ്പാക്കുന്ന സമഗ്ര വിദ്യാഭ്യാസ പദ്ധതി വിജ്ഞാന ജ്യോതിയുടെ ഉദ്ഘാടനം കലവൂര് ഗവണ്മെന്റ് ഹൈസ്കൂളില് നിര്വഹിച്ചു പ്രസംഗിക്കുകയായിരുന്നു സ്പീക്കര്. ഉന്നത വിദ്യാഭ്യാസ രംഗത്ത് ഇന്ന് പെണ്കുട്ടികള്ക്കാണ് ആധിപത്യം. വിദ്യാഭ്യാസം ഒരു കുറ്റമായി കണക്കാക്കപ്പെടുന്ന മത രാഷ്ട്രങ്ങള് നിലനില്ക്കുന്ന ലോകത്ത് ആണ്പെണ് വ്യത്യാസമില്ലാതെ പഠിക്കാന് കഴിയുന്നുവെന്നതും പെണ്കുട്ടികള്ക്ക് അവര് ആഗ്രഹിക്കുന്നതു പോലെ പഠിച്ച് വളരാന് കഴിയുന്നതും അഭിമാനകരമാണെന്നും സ്പീക്കര് പറഞ്ഞു. ആലപ്പുഴ മണ്ഡലത്തില് എസ്എസ്എല്സി പരീക്ഷയില് മുഴുവന് എ പ്ലസ് ലഭിച്ച 768 കുട്ടികളെയും ഹയര് സെക്കന്ഡറി പരീക്ഷയില് മുഴുവന് എ പ്ലസ് കരസ്ഥമാക്കിയ 364 വിദ്യാര്ഥികളെയും എംഎല്എ മെറിറ്റ് അവാര്ഡു നല്കി സ്പീക്കര് അനുമോദിച്ചു. 100 ശതമാനം വിജയം നേടിയ സ്കൂളുകള്ക്കും സ്പീക്കര് ഉപഹാരം നല്കി. പി.പി. ചിത്തരഞ്ജന് എംഎല്എഅധ്യക്ഷത വഹിച്ച ചടങ്ങില് കെ.ജി. രാജേശ്വരി, കെ.ഡി. മഹീന്ദ്രന്, അഡ്വ. ആര്. റിയാസ്, അഡ്വ. ടി.വി. അജിത് കുമാര്, പി.പി. സംഗീത തുടങ്ങിയവര് പങ്കെടുത്തു.